Fjórtánda Kirkjulistavika í Akureyrarkirkju hefst sunnudaginn 19. apríl og verður fyrsti dagur hátíðarinnar að miklu leyti helgaður minningu Davíðs Stefánssonar , skálds frá Fagraskógi . Hátíðin hefst með Davíðsmessu þar sem séra Karl Sigurbjörnsson biskup predikar . Tónlistin í messunni verður að mestu leyti við ljóð Davíðs . Ásamt Kór Akureyrarkirkju syngur Elvý G. Hreinsdóttir og Birkir Blær Óðinsson leikur á gítar . Að messu lokinni verður opnuð myndlistarsýning í Safnaðarheimilinu og kapellu þar sem þau Joris Rademaker og Guðrún Pálína Guðmundsdóttir sýna verk sín . Klukkan hálfeitt hefjast svo Davíðstónleikar þar sem þau Kristjana Arngrímsdóttir söngkona og Kristján Eldjárn Hjartarson gítarleikari flytja lög við ljóð Davíðs Stefánssonar . Sönghópurinn Hljómeyki flytur messu fyrir tvo kóra eftir Frank Martin ásamt fleiri verkum á tónleikum sem hefjast klukkan 17 í kirkjunni og um kvöldið teygir hátíðin sig til Dalvíkur þar sem verður æðruleysismessa í Dalvíkurkirkju . Þrennir hádegistónleikar verða haldnir í kirkjunni á Kirkjulistaviku . Mánudaginn 20. apríl leikur Sigrún Magna Þórsteinsdóttir orgelleikari verk eftir Mendelssohn , Scheidt og Boëllmann . Þriðjudaginn 21. apríl verður leikið á kontrabassa og orgel þegar þeir Þórir Jóhannsson bassaleikari og Eyþór Ingi Jónsson orgelleikari flytja verk eftir Bach , Bruch og fleiri . Loks leikur hinn ungi og efnilegi píanóleikari , Alexander Smári Edelstein , á flygil kirkjunnar miðvikudaginn 22. apríl . Aðgangur að hádegistónleikunum er ókeypis .